Tinongtong ni Jesos naychirin dyira a kāna,
“Kasarsarīta kwabaynyo a tabo,
ta chapatak ko katatawo no pinidi ko saw.
Ki alit na pinidi koynyo tan matongpal inpatolasaw no Dyos do Masantwan a Tolas a kāna,
‘Iyaw nachihanghangaw dyaken,
nayparin a kabōsor ko.’
Ibahey ko naya dyinyo sakbay a maparin tan anchan maparin dana,
anohdan nyo nanchi yaken a si Kristo no tinobayaw no Dyos.
No ibahey ko dyinyo,
ki oyod.
No mangrawat so toboyen ko,
rawaten na yaken,
kan no mangrawat dyaken,
rawaten naw nanoboyaw dyaken.”
Do nakatayokaw ni Jesos a nakabata so nyaya,
taywara nariribokan.
Do dawri,
malawag a binata na dyirad nanawhen na saw a kāna,
“No ibahey ko dyinyo,
ki oyod.
Asanchi dyinyo manglipot dyaken.”
Do dawri,
naysinchichideb saw nanawhen naw,
ta chapatak daba polos an sino bataw ni Jesos dyira.
Do dawri,
iyaw asaw dyirad nanawhenaw a nachitalin di Jesos a iyaw oyod naw so chinadaw,
ki kinosilapan ni Simon Pedro,
as nakabata na sya dya a kāna,
“Pachiiyahes pa dya an sino dyaten bata naya.”
Do dawri,
iyaw nachitalinaw,
ki naypasngen di Jesos,
as nakapanareng na dya,
as nakayahes na sya di Jesos a kāna,
“Sino nawri,
mo Āpo?”
“Iyanchiw no panorohan kwaw so patahmen kwaya tināpay,”
tinbay ni Jesos.
Sinpangan na,
nanghap so tināpayaw,
as nakapatahem na sya,
as nakaitoroh na sya di Jodas a anak ni Simon Iskariote.
Ki kosto a do nakahap naw syan Jodas so nawri a tināpay,
nanyeng a intorayan ni Satanas.
Binata ni Jesos dya a kāna,
“Maybabalay kaba omparin so sīgodaw a inranta mo.”
Ki do dawri a naparin,
aba dyirad rārayay naw a myan do lamisaan makapatak so chakeyaw a batahen Jesos dya.
Ki maynamot ta si Jodas mangig-igpet so kwarta,
no aktokto dan kadwan saw,
ki tinoboy ni Jesos a mangay a gomātang so machita da do dawri a pista mana mangay a manghap so itoroh na dyirad mapobri saw.
Dawa,
do nakahapaw ni Jodas so tināpayaw,
nanyeng a minohbot.
Do dawri,
ki mahep dana.
Do nakahbot danaw ni Jodas,
binata ni Jesos dyira a kāna,
“Sichangori,
narapit danaw ōras a maipaboya do tawotawo a yaken no Tawowaw a Yapod Hanyit,
ki maidāyaw dana,
as kan maynamot dyaken,
ki maipaboya paw kaidāyaw no Dyos.
Ta an maipaboyaw kaidāyaw no Dyos a maynamot dyaken,
ki maybabalay aba si Āpo Dyos a mismo a mangipadāyaw dyaken a Anak na.
Inyo a anak ko,
dēkey danaw kayan ko dyinyo.
Chichwasen nyonchi yaken,
ki akmas inbahey ko naw dyirad totorayen saw no Jodyo,
komwan ibahey ko dyinyo a,
‘Makangay kamo abanchi do kwanan ko.’
“Ki aran komwan,
nyaw bayo a ibilin ko dyinyo:
Maysin-aadaw kamo.
Akmas kadaw kwaya dyinyo,
komwan pakono machita kadaw nyos katakatayisa dyinyo.
Ta an madaw kamo do katakatayisa dyinyo,
maipakatoneng anchi do tabo a tawotawo a inyo nanawhen ko.”
Sinpangan na,
inyahes ni Simon Pedro di Jesos a kāna,
“Namna!
Dino ngayan mo,
mo Āpo?”
Ki tinbay ni Jesos a kāna,
“Makawnot kaba do ngayan kwaya sichangori,
ki aran komwan,
marapit anchiw kawnot mo dyaken.”
“Samna mo Āpo!”
kānan Pedro.
“Āngo dyi kwa pakawnotan dyimo sichangori?
Aysa!
Sindadāan ako a madiman a maynamot dyimo!”
Ki tominbay si Jesos dya a kāna,
“Oyodawri a sindadaan ka a madiman a maynamot dyaken,
mo Pedro?
No ibahey ko dyimo sichangori,
ki oyod a dyi panchi a minonyiw sabongan a manok,
ki naypitdo mo nanchi yaken a inlibak.”